गीम सुरू जाला. भायर वत खूब लागता. ह्या वातावरणांत वता पसून सुटका मेळोवपा खातीर तुमी पर्याय सोदतात. कांय जाण आइसक्रीम खातात, कांय जाण थंड रोस पितात, कांय जाण सुती कपडे घालतात आनी घरांत रावतात. आमचे भलायकेची जतनाय घेतना आमी आमचे कुडीची सुरक्षीतताय सांबाळटात, पूण कुडीचो सगळ्यांत म्हत्वाचो भाग म्हणल्यार दोळ्यांची जतनाय घेवपाक विसरतात.
 चडशे लोक खर कातीची (स्ट्रिक्ट स्किनकेअर) जतनाय घेवपाचो नित्यनेम पाळटात आनी उश्ण हवामानाक योग्य अशे आहारांत बदल करतात. पूण गिमाच्या दिसांनी दोळ्यांच्या संरक्षणा कडेन आडनदर जाता. तापमान वाडिल्ल्यान दोळ्यांचे संसर्ग वाडत आसात. डॉ. नेहा अरोरा हांणी 'फायनान्शियल एक्सप्रेसा'क गिमाच्या दिसांनी दोळ्यांच्या कांय सामान्य समस्यां विशीं म्हायती दिली.
 वाडत वचपी तापमान आनी वायु प्रदुशणाची चड पातळी गिमाच्या दिसांनी दोळे चड संवेदनशील करपाक शकतात. दोळ्यांच्या अॅलर्जीचीं कांय सामान्य लक्षणां म्हळ्यार तांबडे दोळे जावप, दोळ्यांक खाज येवप, जळप. मनशाक एका वा दोनूय दोळ्यांत नेत्रपटलाचो दाह (गुलाबी दोळो) जावं येता. हे स्थितीक लागून दोळे तांबडे जातात, खाज येता आनी दोळ्यांतल्यान उ0दक येता. नेत्रपटलाचें कारण बॅक्टेरिया, व्हायरस वा अॅलर्जी आसूं येता आनी संसर्ग जाल्ल्या मनशाच्या थेट संपर्कांतल्यान पातळूंक शकता.
 सुके दोळे गिमाच्या दिसांनी चड प्रमाणांत दिसतात. कारण चड तापमानाक लागून दुकांच्या पटलाचेर खूब बेगीन बाश्पीभवन जाता. आदीं दोळ्यांचो त्रास जाल्ल्या लोकांक दोळे सुकपाची शक्यताय आसता.
 स्टाय म्हळ्यार बॅक्टेरियाची लागण. जाका लागून दोळ्यांच्या एका वा दोनूय पापण्याक सुज येता. दुयेंतींक दोळे दुखप, सुज येवप आनी तांबडेपण येवंक शकता. ही स्थिती जाण्ट्यां परस भुरग्यां मदीं चड दिसता.
 सुर्याच्या अल्ट्राव्हायोलेट किरणांक लागून दोळ्यांच्या पृश्ठभागाचेर सूज येवंक शकता. जाका लागून दुखप, तांबडेपण, अस्पश्टताय आनी तात्पुरतें कमी दिसप अशें त्रास जावंक शकतात. सनग्लासेस, तोपी वा सत्री वापरुन हें टाळूं येता.
 1) अल्ट्राव्हायोलेट संरक्षण आशिल्ले सनग्लासेस दोळ्यांक खंयच्याय लुकसाण पसून राखण दिवपाक आनी तशेंच सुर्याची किरणां उणी करपाक मजत करतात.
 2) उण्यांत उणें 7 ते 9 वरां न्हीद घेवची. कारण ताका लागून दोळे सैमीक रितीन ताजें दवरपाक मजत जाता.
 3) तुमचे दोळे सुजले वा तांबडे आसल्यार दिसांतल्यान कांय वेळां थंड उदकान धुवपाचो यत्न करात, जाका लागून लक्षणां पयस करपाक मजत जातली.
 4) दोळे निरोगी दवरपाक आनी चड सुर्याच्या किरणांच्या आक्रमणा पसून बरे जावपाक पाचवीं पानां आशिल्लीं भाजी, फळां, गाजर, बदाम आदींचो आस्पाव तुमच्या दिसपट्ट्या आहारांत करचो.
 5) गिमांत भरपूर उदक पियेवन बरे तरेन हायड्रेटेड रावचें. निरोगी आहार खावप आनी फळांचे रोस पियेल्यार दोळे सुके जावंक शकनात आनी गिमाच्या दिसांनी तुमकां बरो हायड्रेटेड दवरूं येता.
 6) कृत्रीम दुकां वा खंयचेंय पर्याय (देखीक दोळ्यांचे थेंब) दोळ्याचो सैमीक ओलसाण परतून मेळोवपाक मजत करूंक शकतात. गिमांत तांचो वापर करप हो हायड्रेटेड रावपाचो एक बरो उपाय, फकत सुकप टाळपाक न्हय तर खंयच्याय प्रकारचो संसर्ग जावचो न्हय. पूण हो दोळ्यांचो थेंब फकत दोतोराच्या सल्ल्या प्रमाण वापरात.
 7) दोळ्यांक विसव मेळपा खातीर दोळे धांपून कांय वेळ तवश्याचो कुडको दोळ्यांर धरचो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 